Med over 2200 dødsfall per år er lungekreft årsaken til mer enn 5 prosent av alle dødsfall i Norge. Mer effektiv lungekreftbehandling har blitt utviklet de siste årene, men det har vært lite fremskritt for pasienter som tilbys behandling som kan kurere kreften, slik som kirurgi og strålebehandling. Dessverre vil mange som tilbys slik behandling få tilbakefall og dø av sin kreftsykdom. Utfordringen per i dag er at man ikke vet hvem som blir friske og hvem som får tilbakefall av standard behandling når behandlingsmulighetene diskuteres med pasientene.
I dette prosjektet vil forskerne analysere vevs-, blod- og urinprøver for kreftrelaterte mutasjoner i DNA fra kreftcellene og små RNA-molekyler (miRNA). Tidligere forskning viser at mutasjons- og miRNA-profil er assosiert med risiko for tilbakefall og overlevelse. Nå vil forskerne utvide analysene til å omfatte flere pasienter og prøver tatt både før, under og etter behandling.
Ved å utvide antall analyser og slå sammen resultatene vil forskerne utvikle en nøyaktig risikoprofil som kan brukes til å beregne risikoen for tilbakefall for hver enkelt pasient. Målet er å unngå overbehandling og unødige bivirkninger hos de med lav risiko, samtidig som høyrisikopasienter kan få bedre behandling i studier og bedre oppfølging.
Kreftforeningen støtter prosjektet med 8 millioner kroner.
Prosjektet ledes av Pål Sætrom, professor ved Institutt for Klinisk og Molekylær Medisin ved NTNU. Han har også tidligere mottatt midler fra Kreftforeningen.